
Δευτέρα, 14 Σεπτεμβρίου 2026

ΔΕΛΤΙΟ ΤΥΠΟΥ

Ευρεία επιχείρηση έρευνας και διάσωσης αλλοδαπών στη θαλάσσια περιοχή νότια της Γαύδου – Τραυματισμός ατόμου στους Νέους Πόρους – Αποβίβαση ασθενούς από Ε/Γ-Ο/Γ στη Σύρο – Θάνατος λουόμενης στην Κόρινθο – Διακομιδές ασθενών

Ευρεία επιχείρηση έρευνας και διάσωσης βρίσκεται σε πλήρη εξέλιξη από τις βραδινές ώρες χθες, υπό τον συντονισμό του Ενιαίου Κέντρου Συντονισμού Έρευνας και Διάσωσης (Ε.Κ.Σ.Ε.Δ.) του Λιμενικού Σώματος – Ελληνικής Ακτοφυλακής, στη θαλάσσια περιοχή περίπου 38 ναυτικά μίλια νότια της Γαύδου.
Ειδικότερα, το Ε.Κ.Σ.Ε.Δ. ενημερώθηκε για λέμβο με αλλοδαπούς επιβαίνοντες σε δυσχερή θέση στην ανωτέρω περιοχή. Άμεσα δεσμεύτηκαν δύο (02) παραπλέοντα πλοία, ενώ παράλληλα κινητοποιήθηκαν δύο (02) σκάφη και ένα (01) εναέριο μέσο της δύναμης FRONTEX. Το σημείο αρχικά προσέγγισαν τα δύο παραπλέοντα εμπορικά πλοία, τα οποία ξεκίνησαν την περισυλλογή των αλλοδαπών. Κατά τη διαδικασία αυτή, ορισμένοι εκ των επιβαινόντων βρέθηκαν στη θάλασσα, ενώ παράλληλα η λέμβος παρουσίασε εισροή υδάτων και ημιβυθίστηκε.
Για την ενίσχυση της επιχείρησης, στο σημείο έσπευσαν ένα (01) επιπλέον πλοίο της δύναμης FRONTEX, ένα (01) ελικόπτερο της Πολεμικής Αεροπορίας, καθώς και ένα (01) Μη Επανδρωμένο Αεροσκάφος (UAV) της δύναμης FRONTEX.
Μέχρι στιγμής έχουν διασωθεί συνολικά 51 αλλοδαποί, ενώ παράλληλα έχει περισυλλεχθεί μία σορός. Συγκεκριμένα, 28 διασωθέντες μεταφέρθηκαν με σκάφος της FRONTEX στον λιμένα Αγίας Γαλήνης, από όπου μεταφέρθηκαν στον χώρο φιλοξενίας στην Αγυιά Χανίων. Επιπλέον, 23 διασωθέντες περισυνελέγησαν από εμπορικό πλοίο και, αφού μετεπιβιβάστηκαν σε Περιπολικό σκάφος Λ.Σ.-ΕΛ.ΑΚΤ. (ΠΛΣ), αποβιβάστηκαν με ασφάλεια στην Παλαιόχωρα, από όπου επίσης  μεταφέρθηκαν στην Αγυιά Χανίων. Η σορός μεταφέρθηκε στο Γενικό Νοσοκομείο Χανίων.
Σύμφωνα με τους διασωθέντες, στη λέμβο επέβαιναν συνολικά περίπου 77 άτομα, ως εκ τούτου οι έρευνες στην περιοχή συνεχίζονται για τον εντοπισμό τυχόν αγνοουμένων.
Αυτή τη στιγμή στην επιχείρηση συμμετέχουν δύο (02) σκάφη της FRONTEX, ένα (01) Αεροσκάφος της FRONTEX, ένα (01) αεροσκάφος του Λ.Σ.-ΕΛ.ΑΚΤ., καθώς και πέντε (05) παραπλέοντα πλοία. Στην περιοχή πνέουν βορειοδυτικοί άνεμοι εντάσεως 4 Bf.
Προανάκριση διενεργείται από το Κεντρικό Λιμεναρχείο Χανίων. Τυχόν εξελίξεις θα γνωστοποιηθούν με νεότερο δελτίο τύπου.

*****
Τις μεσημβρινές ώρες χθες, ενημερώθηκε η Λιμενική Αρχή του Πλαταμώνα για τον τραυματισμό 24χρονου αλλοδαπού (υπηκόου Σουηδίας) λουόμενου, στην παραλία Νέων Πόρων Πιερίας. Άμεσα στο σημείο έσπευσαν στελέχη Λ.Σ.-ΕΛ. ΑΚΤ., όπου εντόπισαν τον 24χρονο τραυματία, στον οποίο αρχικά παρασχέθηκαν οι πρώτες βοήθειες από ναυαγοσώστες της περιοχής, ενώ στη συνέχεια διακομίστηκε στο Κέντρο Υγείας Λιτόχωρου και ακολούθως στο Γενικό Νοσοκομείο Κατερίνης, για περαιτέρω ιατρική περίθαλψη. Προανάκριση διενεργείται από το Δ’ Λιμενικό Τμήμα Πλαταμώνα του Κεντρικού Λιμεναρχείου Θεσσαλονίκης.

*****
Τις πρωινές ώρες σήμερα, ενημερώθηκε η Λιμενική Αρχή της Σύρου, από τον Πλοίαρχο του Ε/Γ – Ο/Γ πλοίου «ΜΠΛΟΥ ΣΤΑΡ 2» Ν.Π. 10764, για ασθένεια 47χρονης ημεδαπής επιβάτιδας. Το Ε/Γ – Ο/Γ, το οποίο είχε αποπλεύσει από τον λιμένα Σύρου με προορισμό τον λιμένα Πειραιά, επέστρεψε στον οικείο λιμένα, από όπου η ασθενής διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Σύρου, για παροχή ιατρικής περίθαλψης. Ακολούθως, το πλοίο απέπλευσε για συνέχιση του προγραμματισμένου δρομολογίου του.

*****
Τις πρωινές ώρες σήμερα, ενημερώθηκε η Λιμενική Αρχή της Κορίνθου, για την ανάσυρση μίας 66χρονης ημεδαπής, χωρίς τις αισθήσεις της, στη θαλάσσια περιοχή της παραλίας Λουτρακίου Κορινθίας. Η 66χρονη παρελήφθη από ασθενοφόρο όχημα του ΕΚΑΒ και μεταφέρθηκε στο Γενικό Νοσοκομείο Κορίνθου, όπου διαπιστώθηκε ο θάνατός της. Από το Λιμεναρχείο Κορίνθου που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Πελοποννήσου.

*****
Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-5 μηνών βρέφους, από το λιμάνι της Σκοπέλου στο λιμάνι του Βόλου, με Περιπολικό σκάφος Λ.Σ.-ΕΛ.ΑΚΤ.,
-51χρονου, από το λιμάνι της Καλύμνου στο λιμάνι Μαστιχαρίου της Κω, με το Ε/Γ-Τ/Ρ «ΛΟΜΠΥ» Ν.ΣΑΡ. 624,
-17 μηνών βρέφους, από το λιμάνι της Λέρου στο λιμάνι Μαστιχαρίου της Κω , με Περιπολικό σκάφος Λ.Σ.-ΕΛ.ΑΚΤ. και
-29χρονης, από το λιμάνι της Κέρκυρας στο λιμάνι της Ηγουμενίτσας, με Περιπολικό σκάφος Λ.Σ.-ΕΛ.ΑΚΤ.

